**BRP Sierra Madre** on Filippiinien laivaston maihinnousualus. Alus rakennettiin alkujaan Yhdysvalloissa, jossa se palveli Yhdysvaltain laivastossa toisen maailmansodan aikana, sekä myöhemmin Vietnamin sodan aikana Etelä-Vietnamin laivastossa.

Filippiinien laivastossa palvellessaan alus ajettiin tarkoituksella karille vuonna 1997 Spratlysaarien Second Thomas Shoal-riutalla. Myöhemmin Filippiinit on käyttänyt sitä sotilastukikohtana Etelä-Kiinan meren aluekiistan aikana.

Palvelus
--------

Pakolaisia matkalla kohti Subic Baytä Vietnamin sodan päättyessä.
### Yhdysvaltain laivastossa

BRP *Sierra Madre* eli alkujaan USS *LST-821* valmistui Missouri Valley Bridge & Iron Works-yhtiön telakalla Evansvillessä Indianassa 19. syyskuuta 1944. Se oli yksi yli tuhannesta toisen maailmansodan valmistetusta LST-luokan maihinnousualuksesta. Alus purjehti Mississippijokea pitkin New Orleansiin, jossa se otettiin virallisesti laivaston käyttöön 22. marraskuuta ja se siirrettiin edelleen Tyynellemerelle. Sotatoimia Japania vastaan se ei juurikaan nähnyt, vaan se kuljetti täydennyksiä Eniwetokin, Okinawan, Ie Shiman, Ulithin ja Guamin tukikohtien välillä. Alus palasi Yhdysvaltoihin 11. joulukuuta 1945 ja asetettiin laivaston reserviin 8. heinäkuuta 1946. Reservissä se sai uuden nimen USS *Harnett County*.

USS *Harnett County* ja useita muita saman luokan maihinnousualuksia otettiin uudestaan aktiivipalvelukseen Vietnamin sodan puhjettua. Aluksesta tuli kelluva tukikohta joukoille operaatioissa Mekongjoen suistolla. Alus sa myös useita päivityksiä kalustoonsa.

### Vietnamin laivastossa

12. lokakuuta 1970 USS *Harnett County* luovutettiiin Etelä-Vietnamin lavastolle, jossa se palveli nimellä RVNS *Mỹ Tho* (HQ-800). Alusta käytettiin edelleen tukena operaatioissa Mekongjoen alueella. Sota oli kuitenkin kääntymässä Pohjois-Vietnamin hyväksi. Huhtikuussa 1975 Etelä-Vietnamin pääkaupunki Saigon oli jo luhistumaisillaan. *Mỹ Tho* ja jotkin muut laivaston alukset pakenivat. *Mỹ Tho* oli ottanut mukaansa 3 000 pakolaista ja purjehti Subic Bayn lahdelle Filippiineillä. Yhdysvallat teki Filippiinien kanssa sopimuksen, jonka mukaan saapuneet laivat saivat tuoda pakolaiset maihin ja alukset siirettäisiin myöhemmin Filippiinien laivastolle.

### Filippiinien laivastossa

Kiinan rannikkovartioston alus ja BRP *Sierra Madre* (taustalla) kiistellyllä Second Thomas Shoalin riutalla.
*Mỹ Tho* luovutettiin Filippiinien laivastolle huhtikuussa 1976. Se sai aluksi nimen BRP *Dumagat* (AL-57) ja myöhemmin nimen *Sierra Madre* (LT-57) maan pohjoisosan vuoriston mukaan. Alusta käytettiin täydennysten kuljettamiseen, kunnes se ajettiin karille Spratlysaarien Second Thomas Shoal-riutalla 9. maaliskuuta 1997. Karille ajo oli tarkoituksellinen keino luoda keinotekoinen sotilastukikohta Filippiinien ja Kiinan kiistelemille saarille. Laiva on nykyisin täysin merikelvoton, mutta sitä pidetään edelleen kirjoilla Filippiinien laivastossa, mikä tekee sitä lakiteknisesti "maan aluetta". Aluksella on pieni merijalkaväen varuskunta.

Aluksesta tuli strategisesti tärkeä Etelä-Kiinan meren aluekiistan takia. Kiina on pyrkinyt estämään esimerkiksi täydennykset aluksen varuskunnalle. Uhkana on myös jo huonokuntoisen aluksen lopullinen hajoaminen, varsinkin kun korjaustarvikkeiden tuominen on Kiinan toiminnan takia hyvin vaikeaa.

Lähteet
-------

1. 1 2 3 4  Jon Hoppe: The Measure of the Sierra Madre *Naval History Magazine : Volume 36, Number 1*.  huhtikuu 2022. U.S Naval Institute. Viitattu 5.4.2024. (englanniksi)
2. ↑  Rebecca Ratcliffe: Why the rusting wreck of a second world war ship is so important to China *The Guardian*.  30.10.2023. Viitattu 5.4.2024.